Foto: Hina

DONESENA je presuda Draganu Paravinji u ponovljenom postupku koji se vodi zbog optužbi za teško ubojstvo i pokušaj silovanja maloljetne Antonije Bilić iz Kričaka, u blizini Drniša. Na Županijskome sudu u Šibeniku Paravinja je proglašen krivim.

Izricanje presude Paravinja nije slušao jer je uoči čitanja sutkinji kazao kako nije sposoban. Uz psovke je izbačen iz sudnice. "Pustite me, ne mogu stajati na nogama. Jebem vam mater", vikao je ubojica.

Osuđen je na jedinstvenu kaznu od 40 godina zatvora. Za silovanje u pokušaju osuđen je na pet godina i 8 mjeseci, a za teško ubojstvo na 35 godina zatvora. U služenje zatvorske kazne uračunat će mu se i pritvor u kojem se nalazi od veljače 2012. Paravinja mora platiti i 220 tisuća kuna troškova.

U prvom je postupku na Županijskome sudu u Šibeniku osuđen na cjelovitu zatvorsku kaznu od 40 godina, no Vrhovni sud, odlučujući o njegovoj žalbi, poništio je tu odluku.



Vrhovni sud smatrao je da sud nižeg reda nije dokazao da je Paravinja pokušao silovati maloljetnu Antoniju Bilić iako nespornim drži da ju je ubio.



No, postupak je zbog toga ipak vratio na početak, a prvostupanjsku je presudu ukinuo.

Obrazloženje presude

Sutkinja šibenskog Županijskog suda Nives Nikolac obrazloženje presude donesene nakon ponovljenog suđenja čitala je puna dva sata. Kazala je da su ključni dokazi protiv Paravinje snimke s nadzornih kamera pomoću kojih je utvrđeno njegovo kretanje kobnog 7. lipnja 2011. kada je ubijena maloljetna Antoniju Bilić.

Sutkinja je u obrazloženju kazala da je Paravinja Antoniju Bilić gušio najmanje dvije do četiri minute, koliko je potrebno da se uguši osoba te dobi i građe. Tijelo maloljetnice nakon ubojstva navodno je skrio na kamionski ležaj koji je hidraulikom podignuo u vertikalan položaj i na taj način prevozio mrtvo tijelo dok nije pronašao mjesto na kojem će ga sakriti.

Tekst se nastavlja ispod oglasa

Na deki koja je pronađena na ležaju kamiona otkrivena je i vlas koja je, kako je utvrđeno, pripadala Antoniji Bilić, a pronađeni su i tragovi sperme Dragana Paravinje. Međutim, kako se navodi u obrazloženju, nije jasno kada je sperma dospjela na deku pa se ne može povezati s ubojstvom.



Jasna namjera

Što se tiče pokušaja silovanja, koje prema mišljenju Vrhovnog suda šibenski sud u prvom postupku nije uspio dokazati, Nikolac je navela da je Paravinja sam u svom iskazu rekao da ga je Antonija 'vrijeđala i opsovala mu majku srpsku'.



Tvrdnju da je ubojstvu prethodio pokušaj silovanja sud je obrazložio činjenicom da je Paravinja već četiri puta ranije, u Srbiji, BiH i Hrvatskoj također počinio ista nedjela.



Sud je naveo da je djelovao uvijek na isti način kao i u slučaju Bilić - kada bi uočio usamljenu djevojku na cesti, stao bi, ponudio im prijevoz, iz čega je, kako se navodi u presudi, jasno da je i Antoniju Bilić povezao s istom namjerom.



Ovu činjenicu, stoji u obrazloženju, dodatno potvrđuje činjenica što je Paravinja kada je uočio Antoniju na mostu preko Čikole promijenio trasu puta te se, iako je kamionom poslom krenuo za Zagreb, okrenuo nazad prema Splitu.

Obrana najavila žalbu

Paravinjina odvjetnica Ankica Giljanović najavila je novinarima, nakon izricanja presude, podnošenje žalbe. Žalit će se, kaže, jer smatra da Županijski sud nije pronašao nijedan novi dokaz u odnosu na poništeno suđenje, a unatoč tome je izrekao istu presudu.



Odvjetnik obitelji Bilić Vinko Ljubičić presudom je zadovoljan. Kazao je i da mu nije jasno zašto se suđenje ponavljalo, jer je na taj način, kako je rekao, samo produljena agonija obitelji Bilić.



Antoniju je oteo dok je stopirala

Podsjetimo, obitelj je 17-godišnju Antoniju Bilić posljednji put vidjela 7. lipnja 2011. Tog kobnog dana, oko 8.30 sati, Antonija je izašla iz obiteljske kuće u selu Krička kraj Drniša i zaputila se prema Čikolskom mostu te stopirala u smjeru Splita.



Ondje je oko 10 sati viđena kako ulazi u kamion. Signal s mobitela nestale djevojke zabilježen je posljednji put na dan nestanaka oko 15.40 sati u Karlovcu.



Dragan Paravinja je uočio Antoniju sa suprotne strane ceste i pitao je ide li s njim do Zagreba. Kad mu je kazala da putuje prema Splitu, okrenuo je kamion u suprotni smjer kako bi je povezao. Nakon što je ušla u kamion počeo joj se nabacivati.



"Nabacivao joj se s namjerom da ostvari s njom spolni odnos. Ona je pokušala pobjeći i odgurivala ga je nogama, a on ju je stezao oko vrata dok nije umrla. Tad ju je prebacio iza u kabinu i sakrio tijelo na nepoznatom mjestu. Ubio ju je kako bi prikrio pokušaj silovanja", navela je u obrazloženju presude sutkinja 2012. godine.



Paravinja je uhićen 26. lipnja 2011. u BiH te je izručen Hrvatskoj. U prvom razgovoru s BiH istražiteljima je priznao da je ubio Antoniju Bilić i potom je bacio s jednog od mostova na rijeci Krki. Izrazito opsežna potraga za Antonijinim tijelom nije dala rezultata.



Po dolasku u Hrvatsku je Paravinja negirao svoje navode iz BiH te ustvrdio kako toga dana uopće nije vozio na dionici gdje je mlada djevojka stopirala. Rekao je i da su dokazi pronađeni u njegovom kamionu podmetnuti.



U Modrušu kraj Josipdola pronađeni su posmrtni ostaci Antonije Bilić u studenom 2012.